آس ءَ کُتہ وتا ءُ اَ جل داتہ زندگی
تئی ھاترا مں دُور چگل داتہ زندگی
کئیپ ءِ ھوس کُماریں نگاھانی الوت ءَ
گوں مھپرانی گرنچ ءَ اَٹل داتہ زندگی
کسّے بَئیت ھُدا ءِ در ءَ شاھدی بِدنت
مارا جھان ءَ درد اَزل داتہ زندگی
بس یک دمے وتارا ترا گوں ھَوار کتہ
بس یک دمے وتارا مں گَل داتہ زندگی
چنچو برا مں گریتہ وتی مانش ءِ سرا
ارسانی تْرمپ زُرتگ ءُ شل داتہ زندگی
داں کیامت ءَ وپا ءِ دل ءَ یات بنت ترا
ما لھتے اَنچیں شئیر ءُ گَزل داتہ زندگی
پہ نیکیانی اُزر ءَ شُد ءِ آسر ءَ شریفؔ
باریں کَیا دو نان بدل داتہ زندگی
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔